

**LJETO STIŽE… IMAŠ ŠTO DOBRO ZA ČITATI?**

 Dragi moji, mali i veliki, mladi i mlađi, dragi svi!

Evo mene opet. I to relativno brzo, premda je ovo pismo do vas trebalo stići i prije. Ali, objektivne okolnosti…, itd., itd…

 Dakle, pismo sam započinjala tri puta:

a) Ljeto stiže, bliže se godišnji odmori i školski praznici. Tražimo što ćemo čitati.

b) Ljeto je stiglo. XXL ljeto! Grije punom snagom. I više. Plaže nas zovu. Trebaju nam knjige za čitanje na plaži.

c) Ljeto je bilo. Pa se negdje zagubilo. Ali vjerujemo da će pronaći put natrag. Kako god bilo, ljetni praznici i godišnji odmori se ozbiljno približavaju (bez obzira na to što ujutro moramo prekopavati ormar da ponovo izvučemo veste i jakne, a uvečer dekicu više) i treba razmisliti čime ćemo ispuniti sate na plaži, na suncu ili u hladovini.

 Sve su češća pitanja, tipa: „Joj, molim te, imaš nešto dooobro za čitanje? Ali, baš dobro! Da me ponese, da me opusti, da me zabavi, da.. (Vjerovali ili ne, čak i u našoj knjižnici postavljaju se takva pitanja!!!) Vrlo je, vrlo nezahvalno, ako ne poznajete nečiji ukus, davati mu i nahvaliti knjigu koju možda neće moći čitati. Ono što je meni zanimljivo ne mora, dakako, zanimati i nekoga drugog.

1

Ne kaže se uzalud: „Koliko ljudi, toliko ćudi!“ A to osobito vrijedi za čitače ili one koji čitaju ili one koji baš, eto, sada – ljeti žele čitati. Prilično je to i odgovorno – preporučiti nekome nešto što vas osobno oduševljava i u čemu stvarno uživate, da bi taj netko pomislio ili da s njim ili da, vjerojatnije, s vama nešto nije u redu. I da će ubuduće dobro razmisliti prije nego knjigu prihvati i za korice.

 Pa sam se ja domislila malom lukavstvu ( a i podijelila odgovornost!). Zamolila sam dvije kolegice da preporuče neke naslove za ljetno čitanje pa ćete u ovom pismu dobiti i njihove i moje preporuke. Naglasak je bio na tome da ne preporučamo svoje najdraže i najmilije knjige, nego knjige prikladne i kao stvorene za čitanje ljeti, nošenje u platnenoj torbi između boca vode i losiona za sunčanje, za čitanje na plaži između dva kupanja u moru.

 Evo, dakle, PREPORUKA ZA ČITANJE LJETI (ovog ljeta, po mogućnosti):

Naša draga SANDA TOMAŽIČ VUKAS, stručna učiteljica iz frizerstva (inače opsesivna čitačica, ali nemojte joj reći da sam vam to rekla!) od srca svima preporuča:

1. George David Roberts : **Shantaram**  - roman o suvremenoj Indiji temeljen na osobnom iskustvu autora;

2. Jonas Jonasson : **Stogodišnjak koji je pobjegao kroz prozor i nestao** – Stvarno, što se dogodi ako netko tko je napunio sto godina, odluči pobjeći i započeti novi život? I to i učini? Beskrajno topao roman pun humora;

3. Victoria Hislop : **Otok** ; **Nit** – Ja bih dodala : sve od V.Hislop što ulovite; žena zna pisati, zna ispričati priču, ne opterećuje, a nije bedasta;

4. Khaled Hosseini : **I odjeknuše gore** – Najnoviji roman ovog pisca. Molim vas, molim, pročitajte i **Lovca na zmajeve** i **Hiljadu sjajnih sunaca**. Knjige koje kad počnete čitati, ne možete ostaviti. Potresne, tragične, strašne i divne. Možda i nisu za plažu, ali…;

5. Daniel Glattaner : **Protiv sjevernog vjetra** – Prava stvar za ljeto. Ili zimu. Ili proljeće. Kad god. Osobito preporučam mladim čitateljima, ovo je ljubavni roman pisan njihovim stilom.

2

6. Cecilia Ahern : **P.S. Volim te** ; **Dar** ; **Hvala ti na uspomenama** - za sve koji vole sentimente i ljubiće. A ima li koga tko ne voli?;

7. Ephraim Kishon : **Mein Kamm** ; **Kita boli more** ; **Pomozi sirotu na svoju** **sramotu** - **SVE** od Kishona!

8. Carlos Ruiz Zafon : **Sjena vjetra** ; **Marina**

 Da budem iskrena, Sanda je predložila još autora i naslova, ali mislim da je i ovo dosta budući da slijede preporuke naše **Milane Kovačević Miškić**, profesorice njemačkog i hrvatskog jezika i književnosti. Evo, dakle, njenih preporuka, onako kako mi ih je dala:

1. Hrvoje Šalković : **Pravi se da ovo nisi vidio**

2. Ante Tomić : **Čudo u Poskokovoj Dragi**

3. Milana Vuković Runjić : **Adrijanina nit**

4. Niccolo Ammaniti : **Ja se ne bojim**

5. Frederic Beigbeder : **Ljubav traje tri godine**

6. Alessandro Baricco : **Ocean more** ; **Svila** – ili što god drugo od ovog autora

7. Hanif Kureishi : **Buddha iz predgrađa** ; **Intima**

8. Orhan Pamuk : **Novi život**

Malo se sramim priznati, ali o većini djela s ovog popisa ne mogu vam nešto puno reći jer ih – nisam pročitala. Što samo govori u prilog tezi da svi mi imamo različite književne ukuse, da nas zanimaju različite stvari, da su nam očekivanja koja od knjige imamo različita, da smo možda i fanovi određenog žanra, pisca, teme … A to je, zapravo, divno! Jer nas tuđe preporuke i ono što su drugi pročitali uvijek mogu odvesti u neku novu, neistraženu dimenziju.

 Na kraju, ne mogu se izvući da i ja ne sastavim svoj popis ljetnih preporuka. Da kažem: „Eto, mili moji, ovo vam je i više nego dovoljno za ovo ljeto! Pročitajte bar nešto i javite mi dojmove, dajte povratne informacije.“ Moram i je odraditi posao koji sam si, budimo iskreni, sama zadala (a Sanda i Milana ga tako elegantno i bez problema odradile). Šaljem vam, dakle, svoj

3

prijedlog knjiga koje biste mogli čitati ovo ljeto. U obzir sam uzela i šaroliku dob svojih korisnika, različitost interesa (koliko se to može), činjenicu da se ljetno čitanje odvija i na plaži, u gužvi i buci kao i težinu (masu!!!) pojedinih svezaka ( Ma, nitko mi ne može reći da je ugodno na plažu prvo tegliti tvrdo ukoričenu knjigu od tisuću ili više stranica, a zatim pronalaziti sve moguće poze u kojima je možete koliko-toliko udobno čitati – da vam ne stradaju ruke, leđa, ramena…). Dakle:

1. Suzanne Collins : 1. **Igre gladi** ; 2.**Plamen** ; 3.**Šojka rugalica** – trilogija. Za sve kojima je dosta lektire, ozbiljnih razmatranja, opisa pejzaža – ovo je prava stvar! Radnja, radnja, radnja i akcija! Čita se u jednom dahu, a i filmovi su izuzetno dobri. (Naravno da su holivudski producenti odmah nanjušili kakav će hit među mladima ova trilogija postati!)

2. Veronica Roth : 1.**Različita** ; 2.**Pobunjena** ; 3.**Odana** – trilogija. Čini se da je tema postapokaliptičnog svjetskog uređenja zbacila s trona već godinama prisutne vampirske teme u književnosti za mlade (i sve one koji se osjećaju mladima). Nije da se žalim. Vampira i njihovih akademija svima je već dosta. Što će se dogoditi kada se u svijetu u kojem su ljudi, prema svojim sposobnostima i predispozicijama, razvrstani u pet frakcija (bez prisile!) svojom odlukom i jednom zauvijek, pojave i oni koji su i hrabri i pametni i odani i empatični i vrijedni? Što s njima? Jer – oni su različiti, oni narušavaju Sustav.

3. Nada Mihelčić : **Edbin ; Zeleni pas ; Napokon brucošica ; Bilješke jedne gimnazijalke** – Romani za mlade u najpozitivnijem smislu. Zašto Nada Mihelčić tako uspješno i pametno (a bez pametovanja!) uspijeva pisati za tinejdžere? Možda jer je i sama u dubini duše ostala tinejdžerka!

4. John Maddox Roberts : **SPQR** – serijal (**1.Kraljev gambit ; 2.Katilinina urota ; 3.Oskvrnuće ; 4.Hram muza ; 5.Saturnalije ; 6.Nitko ne voli centuriona** ) Politički trileri iz starog Rima, s kraja republike i početka carstva. Genijalno! Povijest je cool! Intrige, ubojstva, istrage, humor i glavni lik koji i nije baš uzoran stari Rimljanin.

5. Louis de Bernieres : **Mandolina kapetana Corellija** – sjajan ljubavni i ne samo ljubavni roman. Kao i u ostalim romanima de Bernieres promatra kako se u maloj, zatvorenoj sredini odražavaju velikosvjetski sukobi.

4

6. George R.R. Martin : **Pjesma leda i vatre** – ciklus romana. Ma, znate o kojim se romanima radi – **Igra prijestolja, Sraz kraljeva, Oluja mačeva, Gozba vrana, Ples zmajeva.** Bar za sada. Jer autor najavljuje i šesti i sedmi nastavak. Dakle, godinama sam se opirala da počnem čitati ovaj planetarno hiperpopularni fantasy. Upravo zbog hiperpopularnosti. Pa sam poklekla. I ulovilo me, priznajem. Sva sreća, izašlo je i izdanje u mekom uvezu pa knjige djeluju prihvatljivije obujmom, a težina (u kilogramima!) je prihvatljiva.

 I dosta. Ima još puno, puno, puno naslova koje bih vam preporučila, ali mislim da će i sam popis i ovo pismo biti predugo za čitanje.

 Dakle, do sljedećeg pisma negdje početkom nove nastavne godine dobro se odmorite, naspavajte, naplivajte i načitajte!

Puno vas sve pozdravlja,

 Vaša knjižničarka

P.S. Da, dok sam dogotovljavala ove popise i pisala ekstremno dugo pismo, ljeto je pronašlo put i vratilo se u punom sunčanom sjaju!

5